Pta-gruvonds: Verdagtes in hofDie ses mans wat in hegtenis geneem is nadat ŉ familie in Northcliff, Johannesburg, Sondagaand beroof en ontvoer is en hul verkoolde liggame Maandag buite ŉ spoglandgoed in Pretoria gevind is, sal vandag in die Johannesburg-landdroshof verskyn. Maroela Media het vroeër berig ŉ familielid het bevestig die liggame van Rakiel Naidoo (23), haar ma, Melanie Naidoo (51), en haar oom, Gregory Naidoo (57), is Dinsdag uitgeken nadat die polisie hul nadoodse ondersoek voltooi het. Maroela Media het vroeër berig daar is beslag gelê op die Mercedes-Benz van die Naidoo-familie nadat hulle Sondagaand vermoedelik in dié voertuig ingeboender is ná ŉ gewapende huisroof. Hul smeulende oorskot is Maandag in Centurion gevind toe sekuriteitswagte ŉ veldbrand wou gaan blus. Kapt. Kay Makhubele, provinsiale polisiewoordvoerder, het gesê die ses mans is in Soweto, Olifantsfontein en Ekurhuleni vasgetrek. Die verdagtes is tussen 25 en 40 jaar oud. Makhubele het bevestig dat een van die beskuldigdes al 12 jaar vir die Naidoo-familie werk. “Ons ondersoek presies watter soort werk hy vir die familie gedoen het en of hy betrokke was in enige geskille met die familie,” het Makhubele gesê. Die elektriese toestelle wat in die rooftog gebuit is, is teruggevind, sowel as die Toyota Quantum wat as wegkomvoertuig gebruik is. Die oorledenes se liggame is steeds in die lykshuis terwyl die polisie wag vir die DNS-uitslae. Lees die vorige berigte oor die Northcliff-familie op Maroela Media.